钦定古今图书集成/明伦汇编/氏族典/第228卷 > 杨千度
## 钦定古今图书集成/明伦汇编/氏族典/第228卷 > 杨千度

按《十国春秋》：后蜀杨千度，本优也，善戏猴于阛阓中，
常饱养十馀头，习人言语。一日，内厩猢狲维绝，走殿
上阁。后主令人射之，不中，乃命千度执之。千度谢恩
讫，猴十馀头皆向殿上叉手拜揖。后主大悦，赐千度
绯衣钱帛，收入教坊。有内臣问猢狲何以能人言语？
对曰：“猴乃兽，实不解人言。”千度时时饵以灵砂，变其
兽心，然后可教。内臣深讶其说。有好事者祖其意，多
以灵砂饲鹦鹉犬鼠等以教之。